ሂወት መካናይዝድ-ጋራጅ መካናይዘድ (ሰንጥቕ)

ጋራጅ መካናይዝድ ኣሃዱ ኣብ ሰውራና ዓቢይ ተራ ዝተዋሰኤ ኢዩ። ድሕሪ ናይ ውቃው መዓስከር ምድምሳስ ኣብ 1984 ካብ ኣሃዱ ኣጋር ናብ ክፍለ ሰራዊት 74 መካናይዘድ ምስ ተቐየርኩናብቲ ክምደበኒ ዝተባህለ ክፍሊ ክሳዕ ዝምደብ ምስ ጋራጅ መካናይዘድ ንክልተ ወርሒ ዝኸውን ምስኦም እንታይ ይገብሩ ከም ዝነበሩ ኪመሃር ኪኢለ ጥራይ ዘይኮነ ምስኦም ከኣ ኣብቲ ስራሕ ይውዕል ነይረ።

 እቲ መዓስከር ኣብ ኣፍጨዋይ ኮይኑ ካብ ዓምበርበር ናብ ናቕፋ ኪትከይድ ኣብ ፍሪቂ ንየማን ኣብ ዝርከብ ስንጭሮ ኢዩ ተደኩኑ ዝርከብ፡ ከም ስሙ ኣብኡ ዝርከብ ዒላ ማዩ ጨው ኢዩ። ኣብዚ ጋራጅ እዚ ካብ ዝተፈላለየ ግንባራት ዝተበላሸዋ ወይ ከቢድ ስራሕ ዘድልየን ታንክታት ኣብዚ መዓስካር መጺእን እቲ ዘድሊ ምትዕርራይ ይግበረለን።ሞቶረ ብሙሉኡ ወሪዱ ዝተበላሸወ ቅያር ብካልእ ይቕየር። ሓዲሽ ቅያር ኣይነበረን ካብተን ካብ ስራሕ ወጻኢ ዝኾና ታንክታት ፈቲሕካ ነቲ ጥዑይ ፈሊኻ ኣራሪኻ ጽገና ይግበረለን።ስርሓት ሶቬት ስለ ዝነበራ ዋላውን ገዚእካ ዝርከብ ኣይነበረን።

ገለ ካብቲ ዝግበር ዝነበረ፡ ናይ ታንክ ሞቶረ ትፈትሖ ዝተበላሸወ ተውጽኦ፡ ፒስቶነ ዝሕዝ ኣካል ቦኽራ ካብት ቀንዲ ቆፎ ከተውጽኦ መካኒካል ዝኾነ ነገር ሓፍ መበል ኣይነበር ብመሰላ ገርካ ብክልተ ወገን ሓያላት ተሰከምቲ ገርካ ካብቲ ቆፎ ተውጽኦ፡ ነዚ ኣጽሪኻ እንደገን ብጉልበትካ ተሰኪምካ ናብቲ ቆፎ ትመልሶ፡ እቲ ቀንዲ ጸገም ነቲ ፒስቶነታት ኣብተን ቦተኤን ምስ ኣእተኻየን ኣብተን ርእሲ ፒስቶን ዝእሰራ ቀለበት ኣለዋ ንዔአን ትኣስረን ፡ እተን ፒስቶነ ንኣርባዕቲኤን በበይነን ጽፍሒ ኪህልወን ኣለወን ኪሰርሓ እንተኾይነን፡ ነታ ፒስቶነታት ዝሓዘት ኣካል ልክዕ መታን ከትምጽኦ ከምዚ ሚዛን መታን ልክዕ ኪትመጸልካ ንግዚኡ ልዕል ትሕትን ትብል ነቲ ኣካል ሞቶረ ብጉልበት ብመሰላ ኣብ መንኩብካ ተሰኪምካ ልዕል ኣብል ትሕት ኣብል እንዳበልካ ሓደ ሓደ ግዜ ሰዓታት ብዝወስድ ነተን ፒስቶነታት ኣብ ጉብእ ቦተኤን ከምዝኣትው ትገብር (intake, compression etc) ነዚኤን ንምምጻእ ኢዩ። ነዚ ገርካ ምስ ወዳእካ ማይካ ዘይትኻ ናፍትኻ መሊእካ፡ ሞቶረ ይትስእ ድዩ ኢልካ ተስፋ ትገብር፡ ኩሉ ኣባል ጋራጅ ይመጽእ፡ ኩሉ ግዜ ድሕሪ ሰዓት ሓሙሽተ ኢዩ እቲ ፈተነ ዝግበር።ሓላፊ ጋራጅ ወይ መራሕ መስርዕ መጺኡ ይፍትን ምስ ተሰአት ከኣ ብታሕጓስ ትጭድር፡ ኣብዚ ማይን ዘይትን ሓዊሳ ከይትኸውን ኩሉ ከፊትካ ይርኤ። እንተሓዊሳ እንደገና ከምበሓዲሽ ፈቲሕካ ትሰርሓ፡ እቲ ጸገም ሓዲሽ ቅያር ኣቑሑት ስለ ዘይርካብ ከምዚ ደጊምካ ደጋጊምካ ናይ ሞቶረ ምውራድ ነይሩ፡ ተስፋ ምቑራጻይነበረን ። እቲ ስራሕ ብሓይሊ ናይ ጉልበት ሰብ ኢዩ ዝስራሕ ነይሩ ክሳዕ ደሓር መሳርሒ ዝመጽእ።

እዚ ጥራይ ዘይኮነ፡ ጋርጅ መካንይዘድ ነቲ ትሮት ናይ ታንክ ኣብ ላዕሊ ዝዘውር ነታ ታንክ ኣብ ትሕቲ ዓቢይ ገረብ ገይሮም ነቲ ትሮት ሓፍ ኣቢሎም ኣውጺኦም ብካልእ ይቕይርዎ ነይሮም። ንታንክታት ሻንብቆኤን ዝተባላሸወ ነቲ ሻንብቆ ኣውጺኦም ካብ ናይ ካልእ ዝተባላሸወት ታንክ ኣምጺኦም ይቕይርዎ። ናይ ጸላኢ ታንክታት ኣብ ሩባታት ብሓመድ ተደፍነን ንዝነበራ ኣውጺኦም ዘድሊ ጽገና ገይሮም ኣብ ስራሕ የውዕልወን ነይሮም። ኣብ ኩናት ካብ ታንክታት ከይተፈልዩ ንዝተበላሸዋ እንዳዐረዩ ካብ ጸላኢ ብዝተፈላለይ ምኽንያት ተገዲፈን ወይ ዝተማረኻ ዘድሊ ምትዕርራይ ገይሮም ሽዑ ንሽዑ ኣብ ስራሕ የሰልፍወን ነይሮም። ድሕሪ ውቃውን ናደውን ምድምሳስ ጋራጅ መካናይዘድ ብዓይነት ዓቢ ለውጢ ኪገብር ኪኢሉ ኢዩ። ኣባላት ጋራጅ ኣዚዮም ውፍያት ኢዮም ነይሮም፡ ሙሉእ መዓልትን ለይትን ኢዮም ዝሰርሑ ነይሮም፡ ኩነታት እንተልዩ ከኣ ዕረፍቲ ዝባሃል ኣይነበሮምን። ኣዚዮም ውፍያት ኢዮም። ቅያታቶም እዚ ኢልካ ዝውዳእ ኣይኮነን።

እዚ ኣሃዱ እዚ እንተዘይነብር እዘን ኩለን ታንክታት ኣብ ፍቐዶኦ ቦታ ተሪፈን ምሃለዋ፡ ከም በዓል ኮማንደር ጃጓር ኣብ 1977ን 1978 ዝተማረኻ ኣብዚ ዘለወኦ ሓወልቲ ኣይምሃለዋን ሰውራና እውን ኣብ ዓወት ኣይምበጽሔን።

ጋራጅ መከናይዝድ ሂወት መካንይዝድ ስለ ዝኮነ ኩለን ታንክታትና ተሽከርከርትናን ኣብ ዝደለዮኦ ቦታ ኪበጽሓ ኪኢለን ዓወት ከኣ ኣዐዊቶምና። ኣብዚ ሕጂ ነብዕሎ ዘሎና ኢዮበል ናይ ስርሒት ፈንቅል ጋራጅ መከናይዝድ ዓቢይ ተራ ተጻዊቶም ኢይም።

እንቋዕ ኣብ መበል 25 ዓመት ፈንቅል ኣብጻሓን

ስውኣትና ንዘልኣለም ይኽበሩ

ዓወት ንሓፋሽ

ኣስመላሽ ገብረመድህን

02-13-2015